Unionin tuomioistuimen tuomio (kolmas jaosto) 15.11.2012 (Oberlandesgericht Kölnin (Saksa) esittämä ennakkoratkaisupyyntö) - Susanne Leichenich v. Ansbert Peffekoven ja Ingo Horeis
(Asia C-532/11)
(Direktiivi 77/388/ETY - Arvonlisävero - Vapautukset - 13 artiklan B kohdan b alakohta - Kiinteän omaisuuden vuokraus - Jokilaiva, jossa ei ole työntövoimajärjestelmää ja joka on pysyvästi kiinnitetty joen varrelle - Jokilaivan, laiturin ja niihin liittyvien maa- sekä vesialueiden vuokraus - Käyttö vakituisesti yksinomaan ravintola- ja diskoteekkitoiminnan harjoittamiseen - Yhtenä kokonaisuutena pidettävä suoritus)
Oikeudenkäyntikieli: saksa
Ennakkoratkaisua pyytänyt tuomioistuin
Oberlandesgericht Köln
Pääasian asianosaiset
Kantaja: Susanne Leichenich
Vastaajat: Ansbert Peffekoven ja Ingo Horeis
Muu osapuoli: Dr. Leyh, Dr. Kossow & Dr. Ott KG, Wirtschaftsprüfungsgesellschaft, Steuerberatungsgesellschaft
Oikeudenkäynnin kohde
Ennakkoratkaisupyyntö - Oberlandesgericht Köln - Jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17.5.1977 annetun kuudennen neuvoston direktiivin 77/388/ETY (EYVL L 145, s. 1) 13 artiklan B kohdan b alakohdan tulkinta - Kyseisessä säännöksessä kiinteän omaisuuden vuokrauksen osalta säädetyn arvonlisäverovapautuksen ulottuvuus - Liikekäyttöön ravintolana ja yökerhona tarkoitetun vesialueen ja laivan vuokraus
Tuomiolauselma
Jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17.5.1977 annetun kuudennen neuvoston direktiivin 77/388/ETY 13 artiklan B kohdan b alakohtaa on tulkittava niin, että kiinteän omaisuuden vuokrauksen käsite kattaa sellaisen jokilaivan ja siihen liittyvän alueen ja laiturin vuokrauksen, joka on kiinnitetty joen rantatörmään ja pohjaan kiinnikkein, joita ei ole helppo irrottaa, joka kelluu joessa rajatulla ja yksilöitävissä olevalla paikalla ja joka vuokrasopimuksen mukaan on tarkoitettu käytettäväksi vakituisesti yksinomaan ravintola- ja diskoteekkitoiminnan harjoittamiseen tällä paikalla. Kyseinen vuokraus muodostaa yhden ainoan verottoman suorituksen, eikä jokilaivan ja laiturin vuokrausta ole syytä erottaa toisistaan.
Tällainen jokilaiva ei ole kuudennen direktiivin 77/388 13 artiklan B kohdan b alakohdan 2 alakohdassa tarkoitettu kulkuneuvo.
____________
1 - EUVL C 25, 28.1.2012.